Bosch præsenterer selvkørende taxi på CES

Tyske Bosch vil præsentere en fuldstændig selvkørende taxi på den store elektronikmesse CES i Las Vegas. Bilen er yderst avanceret og kan selv manøvrere til den nærmeste ladestation, når batterierne er ved at være flade. Ligesom den kan registrere, hvis passagerne glemmer ting i bilen. Det skriver Jyllands-Posten.

Selv om Bosch for de fleste primært rimer på boremaskiner og andet el-værktøj, så er firmaet verdens største underleverandør til bilindustrien og producerer blandt andet bremser, brændselsindsprøjtnings- og tændingssystemer. Så biler er ikke helt fremmede for tyskerne.

Indenfor i Boschs selvkørende taxi. Foto: Bosch.

Lader selv op

Bosch har selv bygget alle væsentlige komponenter til bilen, deriblandt motor, nødbremse og 360-graders kamera. Samtidig har Bosch givet bilen evnen til at registrere og handle selvstændigt, når bilens batterier er ved at være flade. Bilen tager ikke alene højde for afstanden til den nærmeste ladestation, men også vejr- og trafikforhold samt bilens eget strømforbrug til eksempelvis aircondition.

Velkommen til fremtiden … Foto: Bosch.

Passagerer i taxaen identificerer sig ved hjælp af en app på mobiltelefonen, så firmaet altid ved hvem som er ombord på et givent tidspunkt. Et system kan registrere om passagerer vandaliserer bilen – eller efterlader objekter.

Der er plads til fire passagerer i bilen og hver plads er forkælet med en skærm, hvorpå der både kan vises film og arbejdes.

Taxaen er naturligvis en prototype, men Bosch satser hårdt på selvkørende biler. Blandt andet er firmaet engageret i et taxiprojekt sammen med Mercedes, der skal rulles ud i den californiske by San José allerede til næste år.

Den årlige elektronikmesse CES finder i år sted mellem den 8. januar og 11. januar i Las Vegas, USA. Det er verdens største messe af sin art. iNPUT er naturligvis tilstede ved messen og vil rapportere hjem løbende. Vil du have friske nyheder fra CES direkte i dit nyhedsfeed, så giv os et Like på vores Facebookside.

Bosch præsenterer selvkørende taxi på CES